CELEX: 32019D0213(01)
Language: lv
Date: 2019-02-06 00:00:00
Title: Komisijas Īstenošanas lēmums (2019. gada 6. februāris) par to, lai Eiropas Savienības Oficiālajā Vēstnesī publicētu vienoto dokumentu, kas minēts Eiropas Parlamenta un Padomes Regulas (ES) Nr. 1308/2013 94. panta 1. punkta d) apakšpunktā, un atsauci uz produkta specifikācijas publikāciju attiecībā uz nosaukumu vīna nozarē (“La Jaraba” (ACVN))

13.2.2019   
               
               
                  LV
               
               
                  Eiropas Savienības Oficiālais Vēstnesis
               
               
                  C 57/5
               
            
         KOMISIJAS ĪSTENOŠANAS LĒMUMS
         (2019. gada 6. februāris)
         par to, lai Eiropas Savienības Oficiālajā Vēstnesī publicētu vienoto dokumentu, kas minēts Eiropas Parlamenta un Padomes Regulas (ES) Nr. 1308/2013 94. panta 1. punkta d) apakšpunktā, un atsauci uz produkta specifikācijas publikāciju attiecībā uz nosaukumu vīna nozarē
         (“La Jaraba” (ACVN))
         (2019/C 57/08)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes 2013. gada 17. decembra Regulu (ES) Nr. 1308/2013, ar ko izveido lauksaimniecības produktu tirgu kopīgu organizāciju un atceļ Padomes Regulas (EEK) Nr. 922/72, (EEK) Nr. 234/79, (EK) Nr. 1037/2001 un (EK) Nr. 1234/2007 (1), jo īpaši tās 97. panta 3. punktu,
         tā kā:
         
                     (1)
                  
                  
                     Spānija saskaņā ar Regulas (ES) Nr. 1308/2013 II daļas II sadaļas I nodaļas 2. iedaļu ir iesniegusi pieteikumu par nosaukuma “La Jaraba” aizsardzību.
                  
               
                     (2)
                  
                  
                     Komisija minēto pieteikumu ir pārbaudījusi saskaņā ar Regulas (ES) Nr. 1308/2013 97. panta 2. punktu un ir secinājusi, ka minētās regulas 93.–96. pantā, 97. panta 1. punktā, 100., 101. un 102. pantā norādītie nosacījumi ir izpildīti.
                  
               
                     (3)
                  
                  
                     Lai dotu iespēju iesniegt iebildumu paziņojumus saskaņā ar Regulas (ES) Nr. 1308/2013 98. pantu, Eiropas Savienības Oficiālajā Vēstnesī būtu jāpublicē tās pašas regulas 94. panta 1. punkta d) apakšpunktā minētais vienotais dokuments un atsauce uz iepriekšējās valsts procedūras gaitā publicēto produkta specifikāciju, kura tika sniegta, lai izskatītu pieteikumu par nosaukuma “La Jaraba” aizsardzību,
                  
               IR NOLĒMUSI ŠĀDI.
         
            Vienīgais pants
            Vienotais dokuments, kas sagatavots saskaņā ar Regulas (ES) Nr. 1308/2013 94. panta 1. punkta d) apakšpunktu, un atsauce uz produkta specifikācijas publikāciju attiecībā uz nosaukumu “La Jaraba” (ACVN) ir sniegti šā lēmuma pielikumā.
            Saskaņā ar Regulas (ES) Nr. 1308/2013 98. pantu šā lēmuma publikācija Eiropas Savienības Oficiālajā Vēstnesī dod tiesības divu mēnešu laikā pēc publicēšanas izteikt iebildumus pret šā panta pirmajā daļā norādītā nosaukuma aizsardzību.
         
         
            Briselē, 2019. gada 6. februārī
            
               
                  Komisijas vārdā –
               
               
                  Komisijas loceklis
               
               Phil HOGAN
            
         
         
            (1)  OV L 347, 20.12.2013., 671. lpp.
         
      
      
         
            PIELIKUMS
            VIENOTS DOKUMENTS
            
               “LA JARABA”
            
            
               PDO-ES-01895
            
            
               Pieteikuma iesniegšanas diena: 4.11.2014.
            
            1.   Reģistrējamais nosaukums
            
            “La Jaraba”
            2.   Ģeogrāfiskās izcelsmes norādes veids
            
            ACVN – aizsargāts cilmes vietas nosaukums
            3.   Vīnkopības produktu kategorijas
            
            
                     
                        1.
                     
                     
                        Vīns
                     
                  4.   Vīna(-u) apraksts
            
            
               Sarkanvīns
            
            Šis ir piesātinātas ķiršsarkanas krāsas vīns ar vidēju līdz augstu intensitāti un sarkano un melno augļu notīm, kas kopā rada bagātīgu garšu un tumīgu konsistenci. Tā kā augsne satur daudz stroncija, tā saturs šajā vīnā ir augstāks nekā citu veidu vīnos; pateicoties šim elementam, iegūtais vīns ir intensīvs, aromātisks un pilnmiesīgs, ar spēcīgām minerālu un balzama notīm.
            Spirta maksimālās kopējās koncentrācijas vērtība nepārsniedz attiecīgajos ES tiesību aktos noteiktās robežas.
            Vispārīgās analītiskās īpašības
            
                        Spirta maksimālā kopējā koncentrācija (tilp. %)
                     
                     
                         
                     
                  
                        Spirta minimālā faktiskā koncentrācija (tilp. %)
                     
                     
                        12,5 
                     
                  
                        Minimālais kopējais skābums
                     
                     
                        4 grami litrā (izteikts vīnskābē)
                     
                  
                        Maksimālais gaistošais skābums (miliekvivalentos litrā)
                     
                     
                        16,7 
                     
                  
                        Maksimālais kopējais sēra dioksīds (miligramos litrā)
                     
                     
                        130
                     
                  5.   Vīndarības metodes
            
            a)   
                  Galvenās vīndarības metodes
               
            
            
               Īpašā vīndarības metode
            
            Spirta fermentācija 15–30 °C temperatūrā nerūsošā tērauda tvertnēs vai Francijas ozolkoka mucās. Uzglabāšana tvertnēs un macerācija vismaz 10 dienas. Rūgšanas procesu ierosina vīnogu mikrobiālā flora. Maksimālais daudzums, ko var iegūt, sapresējot 100 kg vīnogu, ir 70 litru. Vīnu vispirms iztur 225 litru ozolkoka mucās un pēc tam pudelēs šādu laikposmu:
            
                        —
                     
                     
                        no “Tempranillo”, “Cabernet Sauvignon”, “Merlot” un “Graciano” šķirnes vīnogām iegūta sarkanvīna maisījums dažādās proporcijās: iztur 225 litru ozolkoka mucās vismaz 9 mēnešus un pudelēs vēl vismaz 9 mēnešus,
                     
                  
                        —
                     
                     
                        no “Tempranillo”, “Cabernet Sauvignon” un “Merlot” šķirnes vīnogām iegūta sarkanvīna maisījums dažādās proporcijās: iztur 225 litru ozolkoka mucās vismaz 6 mēnešus un pudelēs vēl vismaz 6 mēnešus,
                     
                  
                        —
                     
                     
                        vienšķirnes sarkanvīns no “Merlot” šķirnes vīnogām: iztur 225 litru ozolkoka mucās vismaz 6 mēnešus un pudelēs vēl vismaz 6 mēnešus.
                     
                  
               Audzēšanas paņēmieni
            
            Vīnogas novāc, kad tās ir nogatavojušās fenolu satura ziņā; atlasa ķekarus ar vislabāko struktūru un fenolu savienojumu visaugstāko saturu. Vienīgais organiskais materiāls, ko izmanto vīndārzos, ir aitu mēsli no tai pašā īpašumā esošās lopkopības saimniecības.
            b)   
                  Maksimālā raža
               
            
            
               “Tempranillo”
            
            73,5 hl no hektāra
            10 500 kg vīnogu no hektāra
            
               “Cabernet Sauvignon”
            
            77 hl no hektāra
            11 000 kg vīnogu no hektāra
            
               “Merlot” un “Graciano”
            
            70 hl no hektāra
            10 000 kg vīnogu no hektāra
            6.   Noteiktais ģeogrāfiskais apgabals
            
            Noteiktais apgabals atrodas pašvaldības El Provencio teritorijā (Kvenka). Saskaņā ar Vīndārzu reģistru tajā ietilpst šādi zemesgabali: 9. zona, zemesgabali Nr. 14b, 14d, 14f, 14 h, 26d, 26e, 26 h, 26i, 26j, 26k, 26m, 26n, 26v.
            No vīnogām, ko novāc noteiktā apgabala vīndārzos, vīnu iegūst un iegūto vīnu pudelēs pilda vīna darītavā, kas atrodas ražošanas apgabalā.
            7.   Galvenā(-ās) vīna vīnogu šķirne(-es)
            
            
                         
                     
                     
                        “Tempranillo” – “Cencibel”
                     
                  
                         
                     
                     
                        “Merlot”
                     
                  8.   Saiknes vai saikņu apraksts
            
            
               Vide (dabas un cilvēkfaktori)
            
            
               La Jaraba ir vieta, kur atrodas noteiktais apgabals, kā redzams pašlaik spēkā esošā Spānijas lauku teritoriju kadastra kartē. Ir pieņemts uzskatīt, ka “Jaraba” ir arābu izcelsmes vārds ar nozīmi “ūdens” vai “neizsīkstošs dzēriens”.
            Agrākā ūdenstece Cañada de Valdelobos nu ar pārtraukumiem šķērso šo teritoriju, līdz sasniedz Sankaras upi, kas atdala Kvenkas provinci no Alvasetes provinces. Teritorijā La Jaraba nav praktiski nekādu kalnu, un to var uzskatīt par pilnīgi līdzenu. Tās augstums ir 700 m virs jūras līmeņa.
            Vīndārzos, ko lielā mērā aizsargā 92 ha plašs akmeņozolu un priežu mežs, valda tāds mikroklimats, kas ir īpaši labvēlīgs vīnogulāju augšanai. Tāpēc vīnogulāji, neraugoties uz silto un sauso austrumu vēju, ir lielā mērā pasargāti no ūdens trūkuma izraisītā stresa un vīnogas var nogatavoties ilgāk. Tā rezultātā ogās ir vairāk krāsvielu, kvalitatīva tanīna un aromāta nekā ārpus noteiktā apgabala audzētu vīnogulāju vīnogās.
            Šī zeme ir veidojusies kvartāra periodā un ir Gvadjanas upes sistēmas morfoloģiski stratigrāfiskā vienība. Tās sastāvs ir daudzveidīgs – tajā ir atrodami kvarcīti, kvarcs, mezozoja un miocēna kaļķakmens u. c. Šā sastāva dēļ zeme var ilgāk aizturēt mitrumu, ar ko tā atšķiras no apkārtējām teritorijām, kurās ir daudz augstāks kaļķakmens saturs.
            Augsnes pieder pie alfisolu rindas mālainajām augsnēm, un tās veido sarkanzeme uz kaļķakmens. Tās ir labi drenētas augsnes ar labi attīstītu profilu, pH robežās no 7 līdz 8,5, mazu apmaiņas kapacitāti, labu caurlaidību līdz pat horizontālajiem kaļķakmens slāņiem, kas atrodas aptuveni 60–90 cm dziļumā, un dažādu struktūru, sākot ar vāji strukturētām smilšainām augsnēm un beidzot ar mālu. Tajās ir daudz aluviālo elementu, tāpēc tās ir bagātas ar barības vielām. Turklāt, pateicoties rupju aluviālo nogulumu bagātās auglīgās augsnes morfoloģijai un tam, ka augsnē ik gadu tiek iestrādāti kūtsmēsli, augsnes profils ir viegls un svaigs. Šāda augsne ir ļoti piemērota vīnogulāju audzēšanai un tāpēc ir viens no labvēlīgajiem faktoriem, kas veicina ogu augsto kvalitāti.
            Apgabalā valda mērens Vidusjūras klimats ar kontinentālā klimata iezīmēm. Vissvarīgāko klimata raksturlielumu gada vidējās vērtības ir šādas: 14–16 °C temperatūra un 450 mm nokrišņu.
            Augsnē konstatētā stroncija daudzums ir lielāks par vidējo – atsevišķos zemesgabalos tas pārsniedz 100 mg/kg. Precīzāk, tā daudzums ir robežās no 111,67 mg/kg līdz 158,41 mg/kg. Šis daudzums ir ievērojami lielāks par stroncija daudzumu, kas konstatēts konkrētā apgabala apkārtnes augsnēs, tostarp vietā Los Canforrales, kur tas ir 76,59 mg/kg, un vietā Manteleros, kur tas ir 20,19 mg/kg. Vietā Manteleros stroncija daudzums ir gandrīz astoņreiz mazāks nekā vietā La Jaraba.
            Tam ir tieša ietekme uz vīnu – konstatētais stroncija saturs vīnā pārsniedz 2,2 mg/l, dažos gadījumos sasniedzot pat 3,3 m/g. Tas ir ievērojami vairāk nekā kaimiņapgabalos iegūtajā vīnā, kurā stroncija daudzums ir robežās no 0,95 mg/l līdz 1,6 mg/l. Tāpēc stroncija daudzumu vīnā var uzskatīt par uzticamu rādītāju, kas raksturo vietā La Jaraba iegūto vīnu.
            Kas attiecas uz ražošanas metodēm – vienīgais izmantotais organiskais materiāls ir aitu mēsli no īpašumā esošās lopkopības saimniecības.
            Runājot par ražošanas metodēm, jānorāda, ka spirta fermentāciju ierosina pašu vīnogu mikrobioloģiskā flora un no katriem 100 kg vīnogu presējot var iegūt ne vairāk kā 70 litrus vīna.
            
               Vīna apraksts
            
            Vietā La Jaraba iegūtā vīna raksturīgās īpašības nosaka vietējā augsne un klimats. Tie rada augsto fenolu saturu, stabilitāti un eleganci. Vīns ir ļoti labi strukturēts, ar augstu minerālu saturu un pilnmiesīgs. Tas, ka vīnu vienmēr iztur mucās un pudelēs, ietekmē organoleptiskās īpašības – tā rezultātā iegūst piesātinātas ķirškrāsas vīnu ar vidēju līdz augstu intensitāti un sarkano un melno augļu notīm, kas liek vīnam garšot bagātīgi un tumīgi. Tā kā vietas La Jaraba augsne satur daudz stroncija, tā saturs šajā vīnā ir augstāks nekā citu veidu vīnā, kas ražots ārpus noteiktā apgabala, un tas palīdz iegūt pilnmiesīgu vīnu ar spēcīgām minerālu un balzama notīm.
            
               Saikne
            
            Noteiktais apgabals atrodas nogulumiem bagātā upes ielejā, kur ir kvarcīti, kvarcs un kaļķakmens dažādā daudzumā un augsne, kuras stroncija saturs pārsniedz vidējo rādītāju; viss iepriekš minētais palīdz iegūt intensīvu, aromātisku un pilnmiesīgu vīnu ar spēcīgām minerālu notīm un balzama garšu. Stroncija daudzums piešķir šim vīnam tam raksturīgās īpatnības.
            Lai gan apgabals atrodas apgabalā, kurā ražo ar ACVN “La Mancha” apzīmētos produktus, to no minētā apgabala atšķir turpmāk minētie faktori.
            
               Dabas faktori
            
            Apgabala robežas ir noteiktas, vadoties pēc augsnes stroncija satura, kas ir ievērojami lielāks nekā tuvējās apkārtnes augsnēs. Tas padara šajā apgabalā ražoto vīnu minerāliskāku.
            Pieteikuma iesniedzēja iesniegtajā vides apsekojumā var redzēt, ka ārpus šā apgabala stroncija saturs augsnē ir no 20 mg/kg līdz 80 mg/kg, savukārt noteiktajā apgabalā tas sasniedz 110–160 mg/kg. Tā rezultātā stroncija saturs šajā apgabalā ražotajā vīnā ir 2,5–3,3 mg/l, savukārt no apkārtējo vīndārzu vīnogām iegūtajā vīnā – tikai aptuveni 1 mg/l.
            Vēl viens faktors, kas līdztekus stroncija saturam padara šo apgabalu unikālu, ir tas, ka apgabalu ieskauj lielas akmeņozolu un priežu platības, kas to pasargā no siltajiem un sausajiem austrumu vējiem. Tas nozīmē, ka apgabals ir mitrāks nekā kaimiņapgabali, tāpēc vīnogas nogatavojas ilgāk. Tā rezultātā ogām un tātad arī vīnam ir izteiktāka krāsa, vairāk tanīnu un spēcīgāks aromāts.
            
               Cilvēkfaktori
            
            Visacīmredzamākās atšķirības starp vīna ražošanas metodēm apgabalā La Jaraba un tam blakus esošajā ACVN “La Mancha” ražošanas apgabalā, ir šādas (salīdzinājumā tiks aplūkots apgabalā La Mancha ražotais izturētais sarkanvīns, jo apgabalā La Jaraba ražo tikai tāda veida vīnu):
            
                        ACVN “La Mancha”
                     
                     
                        “La Jaraba”
                     
                     
                        Atšķirības
                     
                  
                        > 11,5  % tilp.
                     
                     
                        > 12,5  % tilp.
                     
                     
                        Augstāka spirta tilpumkoncentrācija
                     
                  
                        < 10 mekv./l
                     
                     
                        < 16,7  mekv./l
                     
                     
                        Lielāks gaistošais skābums
                     
                  
                        < 13 000  kg/ha
                     
                     
                        < 11 000  kg/ha
                     
                     
                        Mazāks produkcijas daudzums no hektāra
                     
                  
                        ≤ 1,6  mg/l
                     
                     
                        ≥ 2,2  mg/l
                     
                     
                        Augstāks stroncija saturs
                     
                  Izrādās, ka noteiktajā apgabalā, kura robežas noteiktas, vadoties pēc stroncija satura augsnē, pašlaik ir tikai viena vīna darītava, kas ražo vīnu šajā apgabalā, un šī vīna darītava pieder pieteikuma iesniedzējam.
            Jāuzsver, ka vīna darītavas īpašniekam piederošā teritorija ir plašāka par noteiktajā apgabalā iekļauto. Tātad apgabala robežas tika noteiktas, vadoties nevis pēc teritorijas īpašumtiesībām, bet gan pēc vides apstākļiem, kas aprakstīti iepriekš.
            Turklāt citi ražotāji varēs izmantot reģistrēto nosaukumu, ja tie nākotnē sāks darboties noteiktajā ģeogrāfiskajā apgabalā, ja vien viņi ievēros specifikācijā izklāstītos nosacījumus. Šis apgabals aizņem aptuveni 75 hektārus, tāpēc ir visas iespējas tajā izveidot vēl citas vīna darītavas.
            9.   Būtiski papildu nosacījumi
            
            
               Tiesiskais regulējums:
            
            valsts tiesību aktos.
            
               Papildu nosacījuma veids:
            
            iepakošana noteiktajā ģeogrāfiskajā apgabalā.
            
               Nosacījuma apraksts
            
            Vīns tiks pildīts pudelēs ražošanas apgabalā, jo process vienmēr noslēdzas ar vēl vienu posmu – izturēšanu pudelēs vismaz sešus vai deviņus mēnešus. Šajā periodā notiek reducēšanas process, kas uzlabo vīna kvalitāti, novedot vīna garšu līdz pilnībai. Vīns ir gatavs patēriņam, kad tas ir ieguvis organoleptiskās īpašības, kuras katra veida vīnam ir izklāstītas specifikācijās.
            
               Saite uz produkta specifikāciju
            
            http://pagina.jccm.es/agricul/paginas/comercial-industrial/consejos_new/pliegos/20161028_Pliego_Condiciones_PAGO_LA_JARABA_SCC.pdf